Kommissionens beslutning

af 18. juli 2001

om statsstøtte fra Tyskland til Automobilmanufaktur Dresden GmbH

(meddelt under nummer K(2001) 2348)

(Kun den tyske udgave er autentisk)

(EØS-relevant tekst)

(2002/143/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, særlig artikel 88, stk. 2, første punktum,

under henvisning til aftalen om oprettelse af Det Europæiske Økonomiske Samarbejdsområde, særlig artikel 62, stk. 1, litra a),

efter i overensstemmelse med ovennævnte artikler(1) at have opfordret interesserede parter til at fremsætte deres bemærkninger, og

ud fra følgende betragtninger:

I. SAGSFORLØB

(1) Efter et møde, der fandt sted den 8. juli 1999, anmeldte Tyskland ved brev af 5. juli 1999, modtaget den 9. juli 1999, støtte til fremme af et investeringsprojekt i Automobilmanufaktur Dresden GmbH (AMD), som er et helejet datterselskab af Volkswagen AG (VW).

(2) Kommissionen stillede ved brev af 3. august 1999 yderligere spørgsmål til Tyskland, som Tyskland besvarede, delvis ved brev af 5. oktober 1999 (registreret den 6. oktober 1999), efter at det først havde anmodet om en forlængelse af fristen til at besvare brevet. Kommissionen tog ved brev af 21. oktober 1999 stilling hertil. Tyskland fremsendte yderligere oplysninger ved brev af 17. november 1999 (registreret den 18. november 1999).

(3) Kommissionen underrettede ved brev af 3. februar 2000 Tyskland om sin beslutning om at indlede proceduren efter EF-traktatens artikel 88, stk. 2, på grundlag af støtten. Kommissionens indvendinger vedrører Tysklands brug af undtagelsesbestemmelsen i EF-traktatens artikel 87, stk. 2, litra c), investeringens mobilitet og visse antagelser i den af Tyskland fremlagte costbenefitanalyse, som indlysende ikke stemmer overens med Kommissionens praksis og den anmeldte støttes størrelse og intensitet.

(4) Kommissionens beslutning om at indlede procedure blev offentliggjort i De Europæiske Fællesskabers Tidende(2). Kommissionen har opfordret interesserede parter til at fremsætte deres bemærkninger til den pågældende støtte.

(5) Kommissionen har ikke modtaget bemærkninger fra interesserede parter.

(6) Tyskland tog ved brev af 3. april 2000 (registreret den 4. april 2000) stilling til indledningen af undersøgelsesproceduren. Efter en skrivelse af 13. september 2000, hvori Kommissionen bad Tyskland om yderligere redegørelser, en besigtigelse på stedet den 28. og 29. november 2000, en påmindelse fra Kommissionen af 22. december 2000 og en anmodning fra Tyskland om forlængelse af svarfristen (17. januar 2001), som Kommissionen gav tilladelse til den 23. januar 2001, gav Tyskland ved brev af 2. februar 2001 (registreret den 7. februar 2001) yderligere oplysninger.

II. UDFØRLIG BESKRIVELSE AF STØTTEN

(7) VW opererer inden for bilindustrien og sælger personbiler under de fire primære mærkenavne Volkswagen, Audi, Seat og Skoda. VW har fabrikker i EF-landene Tyskland, Belgien, Spanien, Portugal, samt i de centrale og østeuropæiske lande Slovakiet, Ungarn og Tjekkiet. Virksomheden har besluttet at fremstille en helt ny model under mærkenavnet Volkswagen, som skal konkurrere med Audi A8, Mercedes S-klassen, BMW 7-serien og Jaguar (Limousine).

(8) Støttemodtager er AMD. VW udviklede et koncept, som har fået navnet "gläserne Manufaktur" (gennemsigtig fabrik), hvorved kunden selv vil kunne være til stede, mens højt kvalificeret personale på fabrikken foretager den endelige montering af hans køretøj. Samlefabrikken skal etableres i en by, hvor teknik, tradition og kultur er smeltet sammen. Tyskland meddelte, at VW efter en undersøgelse af forskellige placeringsmuligheder besluttede at etablere den gennemsigtige fabrik i Dresden.

(9) Der investeres forskellige steder: karosseri- og malerværkstedet etableres i Mosel på et produktionssted, der tidligere har været brugt, og som i mellemtiden er opgivet, og som ligger i nærheden af den eksisterende og operationelle VW-fabrik. Der planlægges oprettet et center for den mellemliggende oplagring i Dresden- Friedrichstadt, og den gennemsigtige fabrik, hvor monteringen finder sted, etableres i nærheden af Dresdens historiske centrum, på Straβburger Platz. Tyskland anmeldte samtlige investeringer som et helt nyt projekt ("greenfield") i medfør af Kommissionens meddelelse - EF-rammebestemmelser for statsstøtte til motorkøretøjsindustrien (i det følgende benævnt: "rammebestemmelser")(3), og anførte, at investeringsprojektet ikke forudsætter et globalt projekt i medfør af rammebestemmelsernes punkt 2.1 e).

(10) Ifølge Tyskland kunne investeringsprojektet også gennemføres på et alternativt produktionssted, nemlig i Prag og i den eksisterende fabrik Kvasiny, der hører til VW-koncernen i Tjekkiet. Når projektet er afsluttet, vil produktionskapaciteten i Dresden være på 37500 enheder pr. år. Efter det af Tyskland oplyste vil der i AMD blive skabt i alt ca. 2000 nye arbejdspladser.

(11) I henhold til den oprindelige anmeldelse af 5. juli 1999 udgjorde den planlagte støtte 194 mio. DEM (aktuel nettoværdi: 174 mio. DEM) med en støtteintensitet på 13,42 %. I henhold til costbenefitanalysen i anmeldelsen anslås Mosels og Dresdens ulempefaktor til 37,1 % i forhold til de alternative produktionssteder i Tjekkiet. Ifølge de yderligere oplysninger, som Tyskland gav den 5. oktober 1999, har Mosel en ulempefaktor på 180,4 % i forhold til Kvasiny, og Dresden har en ulempefaktor på kun 19,7 % i forhold til Prag.

(12) Efter indledningen af undersøgelsesproceduren fremlagde Tyskland opdaterede talangivelser for den planlagte støtte og reviderede oplysningerne i costbenefitanalysen. I henhold hertil er ulempefaktoren for Mosel 35,2 % i forhold til Kvasiny og ulempefaktoren for Dresden 21,8 % i forhold til Prag. Der skal ydes regionalstøtte på omkring 190,5 mio. DEM (aktuel nettoværdi: 171 mio. DEM) til AMD efter de godkendte støtteordninger, nemlig "Gemeinschaftsaufgabe Verbesserung der regionalen Wirtschaftsstruktur (GA) - 27. Rahmenplan" og efter "Investitionszulagengesetz 1999". Støtten udbetales gradvis, efterhånden som investeringerne foretages.

(13) Mosel er beliggende i et støtteområde i medfør af EF-traktatens artikel 87, stk. 3, litra a), hvor der må ydes regionalstøtte op til højst 35 % i bruttosubventionsækvivalent (BSÆ). De to produktionssteder i Dresden befinder sig ligeledes i et støtteområde i medfør af EF-traktatens artikel 87, stk. 3, litra a), men her gælder imidlertid et lavere loft for regionalstøtte til store virksomheder, nemlig 28 % i BSÆ. Tyskland hævder, at støtten også er forenelig med fællesmarkedet efter EF-traktatens artikel 87, stk. 2, litra c). I henhold hertil er støtteforanstaltninger for økonomien i visse af Forbundsrepublikken Tysklands områder, som er påvirket af Tysklands deling, forenelige med fællesmarkedet, i det omfang de er nødvendige for at opveje de økonomiske ulemper, som denne deling har forårsaget.

III. BEMÆRKNINGER FRA TYSKLAND

(14) Tyskland indsendte ved brev af 3. april 2001 sine bemærkninger til indledningen af undersøgelsesproceduren, som den betragtede som tilstrækkelig til at gøre det muligt for Kommissionen at afslutte sin undersøgelse af sagen.

(15) Tyskland har gjort nærmere rede for de betingelser, hvorunder den grund, hvorpå fabrikken i Dresden vil blive oprettet, blev solgt af Dresden kommune til AMD, og der blev fremsendt yderligere dokumenter, som for eksempel købsaftalen (uddrag) og gennemførelsesaftalen hertil.

(16) Til spørgsmålet om anvendelsen af den i EF-traktatens artikel 87, stk. 2, litra c), indeholdte undtagelsesbestemmelse gentog Tyskland sit synspunkt, nemlig at bestemmelsen finder anvendelse i det foreliggende tilfælde.

(17) Tyskland fremsatte yderligere bemærkninger med hensyn til mobiliteten af projektet og meddelte, at produktionen af modellen i Tjekkiet udgør et ligeværdigt og sundt alternativ. Med hensyn til det markedsføringskoncept, der giver kunden mulighed for ikke alene at følge med i monteringen af hans køretøj, men også at besigtige byen, var begge byer (både Prag og Dresden) kulturelt og turistmæssigt lige attraktive. Desuden gik VW i princippet ud fra, at produktionsstedet ikke ville være afgørende for afsætningen. Valget af placering var også af den årsag mindre vigtig, fordi det var lykkedes virksomheden at erstatte beliggenhedsspecifikke imagebegreber med et mærkevareimage ("Made by Volkswagen"). Men skulle der imidlertid aftegne sig en imagebetinget afsætningsrisiko, så ville der blive kompenseret herfor gennem en forstærket markedsføringsindsats. Med hensyn til produktionens kvalitet, var den "objektive" produktionskvalitet ens på alle VW's produktionssteder. Den "subjektive" opfattelse af kvalitet af køretøjer, som VW producerer i f.eks. Tjekkiet under mærkenavnet Skoda, var i mellemtiden nået op på samme niveau som for VW-koncernens øvrige mærkevarer. Desuden henvises der til den eksisterende produktion af Audis TT-model i Ungarn og samlingen af Porsches Boxster i Finland.

(18) Med hensyn til investeringsprojektets art konstaterer Tyskland, at det betragter alle investeringer i Dresden og Mosel som nye investeringer. En række af de i costbenefitanalysen anvendte elementer til beregning af den ulempe, der skyldes valget af placering, er blevet justeret, og der er sat tal på f.eks. immaterielle og materielle risici/faktorer.

(19) Endelig meddeler Tyskland, at den yderligere produktionskapacitet for D1-modellen, som tilhører en højere bilklasse, er på 37500 køretøjer pr. år. I praksis kunne man ikke gå ud fra, at der er fuld substitution mellem alle VW's køretøjer. Der var på dette markedssegment p.t. fire modeller fra andre kendte producenter (BMW 7-serien, Mercedes S-klassen, Audi A8, Jaguar) og nogle mindre betydende markedsdeltagere (f.eks. Toyota Lexus). Fremstillingen af model D1 ville således styrke konkurrencen inden for dette segment og dermed have positive virkninger. Tyskland vurderer projektets indvirkning på kapaciteten, jf. rammebestemmelserne, som meget lille.

(20) Efter at Kommissionen den 28. og 29. november 2000 havde foretaget en besigtigelse på stedet, indsendte Tyskland ved brev af 2. februar 2001 yderligere oplysninger med særskilte og berigtigede costbenefitanalyser for produktionsstederne i Dresden og Mosel; desuden gjorde Tyskland nærmere rede for flere punkter, som Kommissionen havde gjort opmærksom på i forbindelse med indledningen af proceduren. Der blev også fremlagt yderligere dokumenter, som skulle påvise, at Tyskland havde til hensigt at undersøge forskellige placeringsmuligheder, samt reviderede tal for investeringsomkostningerne, driftsomkostningerne og støtteforanstaltningerne. Af den berigtigede costbenefitanalyse fremgår det, at Dresdens ulempefaktor er 21,8 % og Mosels 35,2 %.

IV. VURDERING AF STØTTEN

(21) Den af Tyskland anmeldte støtteforanstaltning til fordel for AMD udgør statsstøtte efter EF-traktatens artikel 87, stk. 1. Den finansieres af staten eller ved hjælp af statsmidler. Desuden truer den, på grund af det forhold at den udgør en væsentlig del af investeringsprojektets finansieringsomkostninger, med at fordreje konkurrencevilkårene i Fællesskabet ved at begunstige AMD i forhold til konkurrenterne. Og endelig foregår der i bilindustrien en omfattende samhandel mellem medlemsstaterne.

(22) Støtten skal ydes til en virksomhed, som fremstiller og samler motorkøretøjer. Virksomheden er således en bilindustri i medfør af rammebestemmelserne.

(23) Støtten skal ydes på basis af de af Kommissionen godkendte støtteordninger "Investitionszulagengesetz 1999" og "Gemeinschaftsaufgabe Verbesserung der regionalen Wirtschaftsstruktur (GA) - 27. Rahmenplan".

(24) I henhold til rammebestemmelserne skal der, jf. EF-traktatens artikel 88, stk. 3, ske forudgående anmeldelse af støtte, som statslige myndigheder planlægger at yde til et individuelt projekt inden for rammerne af godkendte støtteordninger til en virksomhed, der har aktiviteter inden for motorkøretøjsindustrien, hvis én af nedenstående to tærskler overskrides: a) de samlede projektomkostninger er lig med 50 mio. EUR, eller b) den samlede bruttostatsstøtte og støtte fra fællesskabsinstrumenter er lig med 5 mio. EUR.

(25) Både de samlede projektomkostninger og støttens størrelse overskrider tærsklen for anmeldelse. Tyskland har med anmeldelsen af støtteforanstaltningen til fordel for AMD således opfyldt de forpligtelser, der påhviler det i henhold til EF-traktatens artikel 88, stk. 3.

(26) I EF-traktatens artikel 87, stk. 2, er opført visse former for støtte, som er forenelige med fællesmarkedet. Tyskland henholder sig til undtagelsesbestemmelsen i artikel 87, stk. 2, litra c), i henhold til hvilken støtteforanstaltninger for økonomien i visse dele af Forbundsrepublikken Tysklands områder, som er påvirket af Tysklands deling, er forenelige med fællesmarkedet, i det omfang de er nødvendige for at opveje de økonomiske ulemper, som denne deling har forårsaget. I henhold til retspraksis(4) forstås der ved udtrykket "Tysklands deling" historisk grænsedragningen mellem de to besættelseszoner i 1948. Derfor forstås der ved "de økonomiske ulemper, som denne deling har forårsaget" kun de økonomiske ulemper, som er opstået gennem den isolation, der er opstået i konsekvens af oprettelsen af denne fysiske grænse - eksempelvis ved afbrydelsen af transportvejene eller tabet af afsætningsområder på grund af de afbrudte samhandelsrelationer mellem de to Tysklande - i visse områder af Tyskland. Tyskland har ikke påvist, at støtten er nødvendig for at opveje en sådan ved Tysklands deling forårsaget økonomisk ulempe. Kommissionen går derfor ud fra, at artikel 87, stk. 2, litra c), ikke finder anvendelse på den planlagte regionalstøtte til fordel for Automobilmanufaktur Dresden GmbH. Artikel 87, stk. 2, litra a) og b), kan ikke anvendes på grund af støttens art og målsætning samt placeringen.

(27) I henhold til EF-traktatens artikel 87, stk. 3, kan visse andre former for støtte betragtes som forenelige med fællesmarkedet. Spørgsmålet om foreneligheden med fællesmarkedet skal anskues ud fra Fællesskabet som helhed og ikke i relation til den enkelte medlemsstat. For at sikre, at Fællesskabet fungerer tilfredsstillende og for at fastholde det i artikel 3, stk. 1, litra g), knæsatte princip, skal undtagelserne i artikel 87, stk. 3, defineres snævert. Hvad angår artikel 87, stk. 3, litra b) og d), står det klart, at den pågældende støtte hverken kan fremme virkeliggørelsen af vigtige projekter af fælleseuropæisk interesse eller afhjælpe en alvorlig forstyrrelse i en medlemsstats økonomi, eller kan fremme kulturen og bevarelsen af kulturarven. For så vidt angår artikel 87, stk. 3, litra a) og c), konkluderer Kommissionen, at de forskellige investeringsprojekter gennemføres i områder af Sachsen, som er støtteberettigede i medfør af litra a). Ifølge det nye kort over områder i Tyskland, som Kommissionen den 29. juli 1999 har godkendt som støtteberettiget efter EF-traktatens artikel 87, stk. 3, litra a), er projekterne beliggende i områder, hvor den maksimale regionalstøttesats til store virksomheder er på 35 % i BSÆ (Mosel) og 28 % i BSÆ (Dresden).

(28) Med hensyn til ejendomshandelen mellem Dresden kommune og AMD har Tyskland fremlagt supplerende dokumenter og har i sine bemærkninger til indledningen af proceduren gjort nærmere rede for de betingelser, hvorunder grunden blev solgt. Grundværdien blev vurderet af et panel af uafhængige eksperter, som Dresden kommune havde udpeget til denne opgave i henhold til de relevante tyske retsforskrifter (§ 192 i Baugesetzbuch). Ejendomsværdien ("byggemodnet grund, hvor der ikke skal betales byggemodningsbidrag") blev vurderet til [...](5) DEM/m2, minus de påkrævede omkostninger til omdannelse til en for investeringen brugsklar tilstand (f.eks. byggemodning, fjernelse af gammel miljøforurening, fjernelse af ammunition osv.) og minus værdiforringelsen som følge af begrænsninger i den fremtidige udnyttelse. I henhold til købsaftalen og gennemførelsesaftalen i forbindelse hermed blev området solgt til [...] DEM/m2, og AMD overtog de nødvendige omkostninger til sanering og byggemodning af grunden (som andrager [...] DEM/m2), som kommunen ellers skulle have bekostet. Eftersom de af AMD reelt overtagne samlede omkostninger løber op i [...] DEM/m2, går Kommissionen ud fra, at AMD i forbindelse med købet af grunden ikke har modtaget nogen støtte.

(29) For at kunne vurdere, om en regionalstøtte kan betragtes som forenelig med fællesmarkedet i henhold til EF-traktatens artikel 87, stk. 3, litra a), skal Kommissionen undersøge, om betingelserne i rammebestemmelserne er opfyldt.

(30) For at godkende støtte i medfør af rammebestemmelserne undersøger Kommissionen efter at have konstateret, at det pågældende område er støtteberettiget efter de fællesskabsretlige forskrifter, om investor også har overvejet en anden placering til sit projekt; formålet med denne undersøgelse er at få konstateret støttens nødvendighed, navnlig for så vidt angår projektets mobilitet.

(31) Kommissionen har set nærmere på investeringsprojektets mobilitet. Bilkoncernen, som skal modtage støtte, skal i denne forbindelse klart og troværdigt påvise, at der findes et økonomisk rentabelt alternativ til det planlagte etableringssted. Kommissionen har med hensyn hertil i sin vurdering taget hensyn til, at der i forbindelse med omtalte projekt både er tale om en helt ny investering ("greenfield", "auf der grünen Wiese") i Dresden og om en udvidelse af eksisterende driftsanlæg i Mosel, hvor eksisterende anlæg ikke bliver erstattet, og hvor investeringerne i et nyt maler- og karosseriværksted gennemføres på et sted i nærheden af den eksisterende VW-fabrik, som tidligere er blevet udnyttet og derefter ikke mere anvendt. Dette blev også bekræftet af Kommissionens eksterne eksperter efter besigtigelsen på stedet.

(32) Derudover modtog Kommissionen forskellige bilag, som f.eks. kopier af protokoller fra VW's beslutningsorgan, hvoraf fremgår, at virksomheden har til hensigt at undersøge alternative placeringsmuligheder for produktionen af den nye model; desuden et dokument, hvori de to etableringssteder sammenlignes med hinanden (Machbarkeitsstudie und Standortuntersuchung - Volkswagen D1), en situationsplan over det disponible areal i Prag, samt udførlige oplysninger om omkostningselementer, som er baseret på de faktiske omkostninger i eksisterende VW-fabrikker i Tjekkiet.

(33) VW har allerede flere bilfabrikker i de central- og østeuropæiske lande, således at der teknisk ikke skulle være problemer forbundet med at gennemføre investeringerne med henblik på at starte produktionen af den nye model D1 på VW-fabrikken i Kvasiny og begynde at samle biler på en ny fabrik i Prag. På spørgsmålet om, hvorvidt Prag kan anses for at være et plausibelt økonomisk alternativ, konstaterer Kommissionen, at kunden i henhold til VW's salgskoncept skal kunne kombinere besøget af en by med en rig kulturarv med besigtigelsen af samleprocessen og overdragelsen af køretøjet på fabrikken. Både Sachsen og Tjekkiet har en lang tradition inden for bilfabrikation. Desuden kan man gå ud fra, at Dresden og Prag i kulturel henseende er lige attraktive og således ville passe ind i det planlagte markedsføringskoncept. Audi samler allerede en model i luksusklassen (Audi TT) i Ungarn.

(34) Imidlertid resterer der fortsat i tilfælde af, at produktionen af D1 flyttes til Tjekkiet, en mulig imagerisiko, idet kunden ifølge salgskonceptet skal gøres opmærksom på, at bilen bliver fremstillet i Central- eller Østeuropa. Tyskland har indrømmet, at Prag som produktionssted under visse omstændigheder ville kunne påvirke potentielle bilkøberes valg, og at salget og prisfastsættelsen i forhold til Dresden kunne være lavere på grund af kundens subjektive forventninger. Denne risiko kunne imidlertid efter Tysklands opfattelse kompenseres gennem en forøget markedsføringsindsats. Kommissionen anser det, efter at have rådført sig med sin eksterne ekspert på området, for plausibelt, at en sådan imagerisiko ville kunne afbødes gennem yderligere markedsføringstiltag. I betragtning af de yderligere nødvendige markedsføringsudgifter i costbenefitanalysen kan valget af Prag/Kvasiny som produktionssted anses for at være et plausibelt økonomisk alternativ. Kommissionen konstaterer derfor, at projektet er uafhængigt af produktionsstedet og som følge deraf vil kunne modtage regionalstøtte, idet støtten er nødvendig for, at der kan investeres i støtteområdet.

(35) I motorkøretøjsindustrien er det ikke tilladt at yde regionalstøtte til moderniserings- og rationaliseringsforanstaltninger, som i reglen ikke er uafhængige af produktionsstedet. Derimod kan en omstilling fremmes ved hjælp af regionalstøtte, såfremt denne medfører en radikal ændring af produktionsstrukturerne på det gamle produktionssted. Den ekspert, som Kommissionen har rådført sig med, har bekræftet, at investeringen i det nye maler- og karosseriværksted i den forladte bygning i nærheden af VW's hovedfabrik i Mosel, hvor den eksisterende karosserifabrik og malerværksted ikke kunne være blevet anvendt til den helt nye model D1, opfylder forudsætningerne for en omlægning. Med hensyn til investeringerne i Dresden drejer det sig om helt nye projekter (greenfield).

(36) Kommissionen har med assistance af en ekstern ekspert vurderet den fremlagte costbenefitanalyse for at få afklaret, om den planlagte regionalstøtte står i rimeligt forhold til de regionale problemer, der søges løst. Gennem den grundige undersøgelse af costbenefitanalysen var det muligt at få afdækket de punkter, som blev berørt i forbindelse med indledningen af proceduren. Hovedårsagen til Dresdens ulempefaktor som produktionssted er det i forhold til Tjekkiet betydeligt højere lønomkostningsniveau i Tyskland. Under hensyntagen til de yderligere oplysninger, som Tyskland har givet efter indledningen af proceduren, blev costbenefitanalysen, med udgangspunkt i den på tidspunktet for anmeldelsen gældende valutakurs, tilpasset som følger:

(37) Kommissionen rejste i forbindelse med indledningen af proceduren tvivl om, hvorvidt det - som anmeldt af Tyskland - er relevant i forbindelse med vurderingen af støttens forholdsmæssighed kun at vurdere Sachsens ulempefaktor som produktionssted i forhold til Tjekkiet på grundlag af kun en enkelt aggregeret analyse. I betragtning af de forskellige investeringstyper (helt ny investering i Dresden henholdsvis udvidelse i Mosel) og særlig de forskellige maksimale regionalstøttesatser i Dresden (28 % i BSÆ) og Mosel (35 % i BSÆ) har Kommissionen i forbindelse med vurderingen af støttens forholdsmæssighed baseret sig på to separate costbenefitanalyser - én for produktionsstederne Dresden og Prag og én for Mosel og Kvasiny.

(38) Tyskland har betragtet alle investeringer i Dresden og Mosel som et helt nyt projekt. En ny fabrik som defineret i rammebestemmelserne ville være en fabrik på et helt nyt og endnu ikke byggemodnet produktionssted. Hér står virksomheder - i modsætning til en udvidelse af en bestående fabrik - over for problemer, der er en følge af manglende infrastruktur, logistik, specifikt uddannet arbejdskraft og leverandørstrukturer. Såfremt der allerede måtte findes en anden enhed af virksomhedskoncernen i nærheden af det pågældende produktionssted, hvor disse ting forefindes, anses dette projekt som en udvidelse, også selv om det egentlig er et "greenfield"-projekt. Efter besigtigelsen på stedet konstaterede Kommissionen, at investeringerne i det nye karosseri- og malerværksted finder sted i eksisterende og allerede tidligere udnyttede bygninger tilhørende VW Sachsen GmbH i nærheden af VW's hovedfabrik i Mosel. Eftersom AMD kan drage fordel af den eksisterende infrastruktur og logistik, går Kommissionen ud fra, at projektet skal betragtes som et udvidelsesprojekt. I overensstemmelse hermed blev Mosels driftsmæssige ulemper som produktionssted vurderet i en treårig periode i costbenefitanalyserne.

(39) I Dresden investeres der i modsætning hertil i helt nye projekter. Kommissionen har konstateret, at disse investeringer gennemføres på helt nye produktionssteder, hvorved der ikke flyttes arbejdspladser fra den eksisterende fabrik, men derimod skabes der nye arbejdspladser. Dresdens driftsmæssige ulemper som produktionssted blev i overensstemmelse hermed vurderet i en femårig periode.

(40) Kommissionen har også indledt proceduren i EF-traktatens artikel 88, stk. 2, med det formål at undersøge, hvorvidt det er nødvendigt med yderligere markedsføringsudgifter for at kompensere for eventuelle imagerisici ved en produktion af den pågældende bilmodel i Tjekkiet. Tyskland har principielt erkendt, at VW ved en placering af produktionen af den nye luksusmodel D1 i Prag i starten måske må finde sig i lavere priser, og/eller at opstartkurven vil være fladere i konsekvens af kundernes subjektive forventninger til kvalitetsforskelle. Tyskland har budgetteret med yderligere markedsføringsomkostninger for at kompensere for denne risiko i normaltilfældet ("gennemsnittet") på [...] mio. DEM og i det værste tilfælde ("worst case") på [...] mio. DEM. Kommissionen har af forsigtighedshensyn taget udgangspunkt i worst case-scenariet og er gået ud fra, at disse omkostninger, der har betydelige virkninger på ulempen ved det geografiske valg, først og fremmest vil kunne opstå i produktionens opstartsfase. Tyskland har i overensstemmelse med værditilvæksten henført disse yderligere omkostninger til etableringsstederne i Prag og Kvasiny. I betragtning af det markedsføringskoncept "gennemsigtig fabrik", som ligger til grund for projektet, og hvor kunden kombinerer besøget af en by med en rig kulturarv med besigtigelsen af slutmonteringen af sin bil, går Kommissionen imidlertid ud fra, at disse markedsføringsomkostninger er tæt knyttet til salget af bilen på samlefabrikken og derfor i fuldt omfang skal henføres som nødvendige meromkostninger til markedsføring til de to sammenligningssteder, hvor motorkøretøjerne skal samles og udleveres, dvs. Dresden og Prag.

(41) Volkswagen har indrømmet, at transporten af motorkøretøjer fra Tjekkiet kunne medføre yderligere omkostninger, som virksomheden har anslået til [...] mio. DEM. Disse omkostninger blev medtaget i beregningerne, hvor der samtidigt er blevet taget hensyn til, at de især ville kunne opstå i årene umiddelbart inden optagelsen i EU. Med hensyn til kvalitetsstyring erkendte Volkswagen, at der i forbindelse med etableringen af projektet i Prag i worst case-scenariet i en overgangsperiode ville kunne opstå yderligere personaleomkostninger på [...] mio. DEM. Desuden blev der nævnt et beløb på [...] mio. DEM til dækning af eventuelle meromkostninger i opstartsfasen i Prag. Alle disse omkostninger indgik i costbenefitanalysen.

(42) Hvad angår lønomkostningerne, er det, hvor sammenligningsstedet ligger i et central- eller østeuropæisk land, Kommissionens almindelige praksis at gøre brug af en konvergensfaktor. Kommissionen har i forbindelse med indledningen af proceduren peget på, at den normalt i forbindelse med costbenefitanalysen i sammenlignelige tilfælde anvender en årlig konvergensfaktor på 5 %. Også selvom Tyskland er af en anden opfattelse, går Kommissionen ud fra, at lønningerne i Tjekkiet og i Tyskland burde konvergere, idet det tjekkiske arbejdsmarked videreudvikler sig i relation til den forestående udvidelse af Fællesskabet. Som følge heraf blev der på basis af de af Tyskland fremsendte oplysninger medtaget yderligere omkostninger på ca. [...] mio. DEM til etablering af produktionen i Tjekkiet. Selv om Volkswagen vurderer produktivitetsrisiciene i dette land som relativt små, har virksomheden i worst case-scenariet medtaget risikobetingede omkostninger på skønnet [...] mio. DEM i costbenefitanalysen.

(43) Med hensyn til investeringsomkostningerne erkendte Tyskland, at det ikke vil være muligt at fastholde den oprindeligt skønnede omkostningsbesparelse på [...] % som følge af brugen af lokale leverandører, hvis man beslutter sig for Prag, idet en forskel i denne størrelsesorden ville blive udjævnet inden for rammerne af VW-koncernens samlede indkøb. Sådanne omkostningsbesparelser indgik da heller ikke i vurderingen af ulemperne ved et valg af produktionssted i Dresden i forhold til Tjekkiet.

(44) De sammenlignelige ulemper blev undersøgt efter de af Kommissionen godkendte støtteordninger på basis af de støtteberettigede investeringsomkostninger. Meromkostningerne i forbindelse med opkøbet af grunden i Dresden indgik ikke i costbenefitanalysen. Det samme gælder for investeringerne i byggeriet Mosel, som Tyskland ikke har medtaget som støtteberettigede i costbenefitanalysen. For så vidt angår omkostningerne til maskiner og udstyr i Mosel, som Tyskland kun delvis betragter som støtteberettiget, blev ulempefaktoren reduceret forholdsmæssigt. Af omkostningerne til leverandørværktøjer har Kommissionen alene betragtet det beløb som støtteberettiget, som kommer til anvendelse i støtteområder i de nye delstater. Efter indledningen af proceduren fremlagde Tyskland et skøn over investeringerne i leverandørværktøjer, som skal gennemføres frem til 2004 i disse områder; Kommissionen har kun medtaget disse beløb i sin vurdering. Dette medførte en reduktion af de støtteberettigede omkostninger på begge etableringssteder, hvorved både den regionale ulempefaktor samt projektets støtteintensitet blev forøget. Da der ikke blev fremlagt tilstrækkelige beviser fra Tysklands side, har Kommissionen i forbindelse med leverandørværktøjer ikke taget ulemperne ved valg af etableringssted med i betragtning.

(45) De beskrevne ændringer af costbenefitanalysen fører til resultater, som afviger fra de resultater, som Tyskland oprindeligt fremlagde. Den aktuelle nettoværdi af ulempen ved valg af produktionssted i Dresden andrager i henhold hertil 86,7 mio. DEM og ved valg af Mosel 200,46 mio. DEM. Den aktuelle nettoværdi af de støtteberettigede omkostninger i Mosel ligger på 334,59 mio. DEM, hvilket sammenholdt med Kvasiny giver en ulempefaktor på 59,91 %. Den aktuelle nettoværdi af de støtteberettigede omkostninger i Dresden andrager 652,81 mio. DEM; den regionale ulempefaktor i forhold til Prag udgør 13,28 %.

(46) Efter indledning af proceduren indsendte Tyskland opdaterede tal for den støtte til AMD, der skal ydes på grundlag af de godkendte støtteordninger "Gemeinschaftsaufgabe Verbesserung der regionalen Wirtschaftsstruktur (G) - 27. Rahmenplan" og "Investitionszulagengesetz 1999". Den aktuelle nettoværdi af støtten til projektet i Dresden andrager 105,87 mio. DEM, svarende til en støtteintensitet på ca. 16,22 % i BSÆ, og den aktuelle nettoværdi af støtten til projektet i Mosel udgør 64,85 mio. DEM svarende til en støtteintensitet på ca. 19,38 % i BSÆ.

(47) På grund af automobilbranchens konjunkturfølsomhed undersøger Kommissionen ligeledes, om den tilladte støtteintensitet i givet fald skal justeres med et tillæg eller et fradrag på mellem 2 til 4 procentpoint afhængigt af virkningerne på branchen og konkurrencen (navnlig ændringer i koncernens produktionskapacitet på det relevante marked) og det pågældende etableringssteds status som støtteområde. Der foreligger en betydelig virkning på branchen, når forholdet mellem koncernens kapacitet efter (C(f)) og før (C(i)) investeringen udgør 1,01 eller derover. Efter Tysklands oplysninger udgør produktionskapaciteten i VW-gruppen [...](6) enheder før og [...] enheder efter investeringen. Under hensyntagen til etableringsstedets status som støtteområde efter EF-traktatens artikel 87, stk. 3, litra a), og den betydelige virkning af ændringen af produktionskapaciteten i koncernen på branchen har Kommissionen reduceret den tilladte støtteintensitet for projekterne med 1 procentpoint, fra 58,91 % for investeringen i Mosel og 12,28 % for investeringen i Dresden.

V. KONKLUSIONER

(48) Kommissionen konstaterer, at investeringsprojektet er uafhængigt af etableringssted, og at støtten er nødvendig for gennemførelsen af projektet. Med hensyn til forholdsmæssigheden har Kommissionen på grundlag af de forskellige maksimale regionalstøttesatser i Dresden og Mosel baseret sin vurdering på to separate costbenefitanalyser for de to etableringssteder. For så vidt angår investeringen i Mosel, ligger den planlagte støtteintensitet både under den regionale ulempefaktor og under loftet for regionalstøtte. I et sådant tilfælde modtager bilproducenten i henhold til rammebestemmelserne ikke uretmæssigt støttebeløb, derimod tjener støtten til i en vis grad at kompensere for de finansielle ulemper ved det geografiske valg. Kommissionen kan derfor godkende støtten op til et beløb af 64,85 mio. DEM (tilbagediskonteret nettoværdi), idet denne er forenelig med fællesmarkedet efter EF-traktatens artikel 87, stk. 3, litra a).

(49) For så vidt angår investeringen i Dresden ligger den af Tyskland planlagte støtteintensitet på 16,22 % i BSÆ. Også selvom denne værdi ligger under den maksimale regionalstøttesats (35 %), ligger den dog højere end den ulempefaktor på 12,28 % af de støtteberettigede investeringsomkostninger, som er beregnet efter costbenefitanalysen og efter et fradrag (på 1 procentpoint). Følgelig kan Kommissionen kun godkende støtte på 12,28 % af de støtteberettigede investeringsomkostninger på 652,81 mio. DEM; det svarer til en tilbagediskonteret nettoværdi på 80,17 mio. DEM. Den planlagte støtte på 25,7 mio. DEM er ikke forenelig med fællesmarkedet og kan ikke tillades -

VEDTAGET FØLGENDE BESLUTNING:

Artikel 1

1. Den støtte på 64,85 mio. DEM (tilbagediskonteret nettoværdi), som Tyskland har til hensigt at yde til fordel for Automobilmanufaktur Dresden GmbH (AMD) til investeringsprojektet i Mosel, er foreneligt med fællesmarkedet i medfør af EF-traktatens artikel 87, stk. 3, litra a).

2. Den støtte, som Tyskland har til hensigt at yde til fordel for AMD til investeringsprojektet i Dresden er foreneligt med fællesmarkedet i medfør af artikel 87, stk. 3, litra a), for et beløb op til 80,17 mio. DEM (tilbagediskonteret nettoværdi).

Denne støtte er ikke forenelig med fællesmarkedet op til 25,7 mio. DEM (tilbagediskonteret nettoværdi) og kan derfor ikke tillades.

Artikel 2

Denne beslutning er rettet til Forbundsrepublikken Tyskland.

Udfærdiget i Bruxelles, den 18. juli 2001.

På Kommissionens vegne

Mario Monti

Medlem af Kommissionen

(1) EFT C 78 af 18.3.2000, s. 8.

(2) Se fodnote 1.

(3) EFT C 279 af 15.9.1997, s. 1.

(4) EF-Domstolens dom af 19. september 2000 i sag C-156/98, Tyskland mod Kommissionen, Sml. 2000 I, s. 6857.

(5) Fortrolig oplysning.

(6) Fortrolig oplysning; stigning på ca. 4 %.